PIRMOSIOS INSTANCIJOS TEISMO (apeliacinių skundų kolegija) SPRENDIMAS
2008 m. rugsėjo 4 d.
Byla T‑413/06 P
Claudia Gualtieri
prieš
Europos Bendrijų Komisiją
„Apeliacinis skundas – Deleguotas nacionalinis ekspertas – Nutartis dėl bylos perdavimo – Sprendimas, dėl kurio galima pateikti apeliacinį skundą – Nepriimtinumas“
Dalykas: Apeliacinis skundas dėl 2006 m. spalio 9 d. Europos Sąjungos tarnautojų teismo (pirmoji kolegija) nutarties Gualtieri prieš Komisiją (F‑53/06, Rink. VT p. I‑A‑1‑107 ir II‑A‑1‑399) panaikinimo.
Sprendimas: Atmesti apeliacinį skundą. Claudia Gualtieri padengia savo ir Komisijos nurodytas šioje instancijoje patirtas bylinėjimosi
išlaidas.
Santrauka
Apeliacinis skundas – Dalykas – Tarnautojų teismo nutarties atisakyti savo jurisdikcijos Teisingumo Teismo ar Pirmosios instancijos
teismo naudai panaikinimas – Nepriimtinumas
(Teisingumo Teismo statuto I priedo 8 straipsnio 2 dalis ir 9 straipsnio pirma ir antra pastraipos)
Tarnautojų teismo nutartis, kuria šis teismas, manydamas esąs nekompetentingas, perduoda bylą Teisingumo Teismui ar Pirmosios
instancijos teismui pagal Teisingumo Teismo statuto I priedo 8 straipsnio 2 dalyje įtvirtintą procedūrą, nėra aktas, dėl kurio
galima pateikti apeliacinį skundą, nes šia nutartimi netenkinamos Teisingumo Teismo statuto I priedo 9 straipsnio pirmos ir
antros pastraipų sąlygos, pagal kurias bet kuri pagal visus savo reikalavimus arba jų dalį bylą pralaimėjusi šalis gali pateikti
apeliacinį skundą dėl Tarnautojų teismo galutinių sprendimų, tik iš dalies išsprendžiančių esminius klausimus arba išsprendžiančių
procesinius klausimus, susijusius su kompetencijos trūkumu ar nepriimtinumu grindžiamu prieštaravimu. Be to, tokiu bylos perdavimu
nepažeidžiama šalių teisminė apsauga Bendrijos teisme, kuris bet kuriuo atveju spręs dėl visų ieškinyje iškeltų klausimų.
Iš tiesų, užuot palikus šalims, kurios prireikus pateikia apeliacinį skundą, imtis veiksmų pripažinus, kad teismas nekompetentingas,
8 straipsnio 2 dalyje numatytas bylos perdavimas Bendrijos teismui, kuris laikomas kompetentingu. Bendrijos teismas, kuriam
perduota byla turi įvertinti savo kompetenciją ir prireikus ją perduoti pirmosios instancijos teismui, kuris nebegali atsisakyti
savo kompetencijos, pagal specialiai šiam tikslui numatytą procedūrą. Šia specialia tvarka galima išspręsti teismų, sudarančių
Teisingumo Teismo instituciją, kompetencijos klausimus, kurie kartais taip pat gali būti rungimosi principu grindžiamos diskusijos
tarp šalių Pirmosios instancijos teisme, kuris priima sprendimą perdavus bylą, objektas.
(žr. 22–25 ir 27 punktus)